FI Euroopan unionin virallinen lehti C 270/15

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2007/C 270/09)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”OIGNON DOUX DES CEVENNES”

EY nro: FR/PDO/005/0314/25.09.2003

SAN ( X ) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Institut National de l'Origine et de la Qualité (INAO) Osoite: 51, rue d'Anjou F-75008 Paris Puhelin: (33) 153 89 80 00 Faksi: (33) 142 25 57 97 Sähköposti: info@inao.gouv.fr

2. Ryhmittymä:

Nimi: Association de Défense de l'Oignon Doux des Cévennes (A.D.O.C.) Osoite: 15, avenue Emmanuel d'Alzon F-30120 Le Vigan Puhelin: (33) 467 82 69 34 Faksi: (33) 467 82 69 16 Sähköposti: defenseoignondoux.cevennes@wanadoo.fr Kokoonpano: Tuottaja/jalostaja ( X ) muu ( )

3. Tuotelaji:

Luokka 1.6 Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi: ”Oignon doux des Cévennes”

4.2 Kuvaus: Varastosipuli. Väri helmenvalkoisesta kuparinväriseen. Kookas pyöreähkö tai pitkänomainen sipuli, joka pinta on kiiltävä ja kuori hieno ja läpikuultava. Sipulin kerrokset ovat paksut ja sen malto valkoinen, puolikiinteä ja mehukas. Kuiva-ainepitoisuus on alle 10 prosenttia. Raakana nautittuna malto on rapea eikä sen maku ole voimakas ja karvas vaan hieno ja tasapainoinen. Kypsennettynä malto säilyy kiiltävänä, muuttuu läpikuultavaksi, tuntuu suussa öljymäiseltä, mehukkaalta ja makealta, eikä maistu karvaalta vaan paistetulta kastanjalta.

4.3 Maantieteellinen alue: Sipulit kylvetään, tuotetaan ja pakataan seuraavista Gardin departementin kunnista muodostuvalla maantieteellisellä alueella: Arphy; Arre; Arrigas; Aulas; Aumessas; Avèze; Bez-et-Esparon; Bréau-et-Salagosse; Colognac; Cros; Lasalle; Mandagout; Mars; Molières-Cavaillac; Monoblet; Notre-Dame-de-la-Rouvière; Pommiers; Roquedur; Saint-André-de-Majencoules; Saint-André-de-Valborgne; Saint-Bonnet-de-Salendrinque; Saint-Bresson; Sainte-Croix-de-Caderle; Saint-Julien-de-la-Nef; Saint-Laurent-le-Minier; Saint-Martial; Saint-Roman-de-Codières; Soudorgues; Sumène; Vabres; Valleraugue; Vigan (le).

4.4 Alkuperätodisteet: Jokainen toimija tekee soveltuvuusilmoituksen INAO:lle, joka pystyy tällä tavoin tunnistamaan kaikki alan toimijat.

Sipulit on viljeltävä INAO:n tunnistamilla lohkoilla noudattaen perusteita, jotka liittyvät nimityksen eritelmässä määriteltyihin istutuspaikkoihin ja tuotantoedellytyksiin. Tunnistushakemukset on jätettävä istutusvuotta edeltävän vuoden 31. joulukuuta mennessä.

Tuottaja antaa vuosittain:

istutusilmoituksen, jossa luetellaan kylvetyt ja uudelleenistutetut lohkot,

satoilmoituksen, jossa täsmennetään lohkoittain korjattujen sipulien määrät.

Tuottajan on pidettävä koko viljelyn ajan ajan tasalla olevaa viljelypäiväkirjaa, johon merkitään kullakin lohkolla suoritetut viljelytoimenpiteet.

Samalta lohkolta korjatut sipulit varastoidaan erillään, ja niille annetaan erityinen tunnistusnumero.

Tuottajien ja pakkaajien on pidettävä ajan tasalla olevaa tulo- ja lähtörekisteriä, joista voidaan tarkistaa sipulien alkuperä ja määräpaikka sekä liikkeeseen luovutetut määrät. Rekisterin on oltava valvonnasta vastaavien viranomaisten saatavilla.

Sipuleita pidetään kaupan pakkauksissa, joissa mainitaan pakkaajan tunnus, pakkauspäivä ja vastaavan eränä tunnusnumero.

Pakattuja eriä on tarkasteltava pistokokeena aistinvaraisesti ja tarvittaessa on tehtävä analyyttinen tarkastelu.

4.5 Tuotantomenetelmä: Sipulit on kylvettävä, tuotettava ja pakattava kohdassa 4.3 määritellyllä tuotantoalueella.

Siemenet

Siemenet saadaan Allium cépa L. -lajikkeeseen kuuluvista Cévennisin alueen perinteisistä makeista sipuleista, joilla on seuraavat ominaispiirteet:

suorat, sinertävänvihreät (hieman harmaanvihreät) naatit,

kookas pyöreä tai pitkänomainen sipuli, jonka kerrokset ovat paksut, kuori hieno ja malto valkoinen ja puolikiinteä; kuori helmenvalkoisesta kuparinväriseen,

keskipitkä kypsymisaika,

kuiva-ainepitoisuus alle 10 %.

Edellä kuvattuja lajikevaatimuksia vastaavat siemenet ovat rekisteröityä Céno- ja Toli-lajiketta ja tilalla tuotettuja siemeniä.

Viljely

Käytetyillä viljelymenetelmillä pyritään saamaan aikaan pitkään säilyvä, tasakokoinen ja edellä määriteltyä lajiketyyppiä vastaava sipuli.

Siemenet kylvetään taimitarhassa 1.1–15.3 siten, että enimmäistiheys on 1 200 kasvia/m2.

Uudelleenistutus tehdään käsin 15.4–10.6, kun taimissa on 3–4 lehteä. Istutustiheys on enintään 80 kasvia/m2.

Taimia kastellaan säännöllisesti vähällä vedellä kunnes naatit taipuvat maata vasten.

Lannoitteiden tulisi mieluiten olla orgaanisia, ja niitä tulisi käyttää vain kohtuullisesti. Mineraalityppeä tulisi antaa porrastetusti viimeistään yksi kuukausi ennen sadonkorjuuta.

Itämisen estoaineiden käyttö on kiellettyä.

Sipulit nostetaan käsin.

Sadonkorjuu (elokuusta syyskuuhun) aloitetaan, kun 50 prosenttia naateista on taipunut maata vasten.

Tuotos viljelylohkoa kohti saa olla enintään 100 tonnia hehtaarilta.

Sipulit on kuivattava sadonkorjuun jälkeen. Ne kuivatetaan joko pellolla tai kuivurissa taikka käyttäen molempien menetelmien yhdistelmää.

Sipulit säilytetään kuivassa ja hyvällä ilmanvaihdolla varustetussa tilassa tai kylmiössä.

Kuivaamisen jälkeen juuret leikataan ja vahingoittuneet tai helposti irtoavat kuorikerrokset poistetaan, jotta sipulin pinta näyttäisi sileältä ja kiiltävältä. Varren on tunnuttava kuivalta koskettaessa.

Laadun säilyttämiseksi tuote on pakattava maantieteellisellä alueella. Tuottajat pakkaavat sipulit itse tai ne toimitetaan pakkaamoon. Kun sipulit pakataan alueella, vältetään liiallinen käsittely ja sipulin ominaispiirteet (varsinkin hienot, läpikuultavat ja erittäin hauraat kuoret) säilyvät muuttumattomina. Sadonkorjuuta seuraavan vuoden 15. toukokuuta jälkeen pakatuista sipuleista ei saa käyttää nimitystä ”Oignon Doux des Cévennes”. Jotta varmistettaisiin, että sipulit vastaavat määriteltyjä aistinvaraisia ominaisuuksia, suoritetaan pakatuille erille pistokokeena aistinvarainen ja analyyttinen tarkastelu.

Sipulit on pidettävä kaupan alkuperäispakkauksissaan, joita käytetään yksinomaan nimityksen ”Oignon Doux des Cévennes” osalta. Kaupanpitämistä ei saa aloittaa ennen sadonkorjuuvuoden 1. elokuuta.

4.6 Yhteys maantieteelliseen alkuperään: Cévennesin eteläosan asukkaat ovat järjestäytyneet elintarvikeomavaraisuutensa varmistamiseksi, sillä alue ei sovellu kovinkaan hyvin maanviljelyyn ja sijaitsee laajaperäistä tuotantoa harjoittavan alueen ulkopuolella. Luonnonhaitoista huolimatta Cévennesin viljelijät ovat alkaneet kasvattaa alueella viljelykasveja. Viljelijät käyttävät peltoaloja maksimaalisesti hyväkseen ja luovat uusia peltoja rakentamalla pinnanmuodostusta seuraavia penkereitä, jotka tuetaan kiviaidoin ja kastellaan johtamalla vuoristopuroista vettä kanavaan painovoiman avulla. Penkereitä kutsutaan perinteisesti nimellä ”cébières”.

Ilmasto-olojen vuoksi viljellään erityisesti kasveja, jotka voidaan korjata ennen syyssateita.

Makea sipuli on perinteinen vihannes, joka kuuluu alueen ja sen asukkaiden kulttuuriperintöön.

Sipulin tuotantotapa perustuu seuraaviin seikkoihin:

vaihteleva pinnanmuodostus jyrkkine rinteineen. Rinteiden pengertämisen ansiosta on pystytty hallitsemaan maata ja torjumaan eroosiota. Kumpuileva pinnanmuodostus on yksi tärkeimmistä pengerten säilyttämisen syistä. Vielä nykyäänkin sipuleita tuotetaan pääasiassa kylien ympärillä olevilla vanhoilla penkereillä,

huokoinen, helposti kuivuva maaperä, joka ei ole otollinen loisille tai kasvien terveysongelmille. Tämäntyyppisen maaperän ja erittäin terveellisen mikroilmaston ansiosta viljelykierto on tarpeetonta: joillakin penkereillä on viljelty sipuleita yhtäjaksoisesti yli 50 vuoden ajan,

välimeren ilmasto erittäin kuivine kesineen ja satunnaisine rankkasateineen. Lämpötilojen ja erittäin aurinkoisten rinteiden ansiosta kasvukausi on suhteellisen lyhyt: se alkaa varhain keväällä ja sato saadaan niin aikaisin, että sipulit voidaan jättää pelloille kuivumaan ennen syyssateiden alkamista,

paikallisia olosuhteita vastaava viljelytapa: hajanaisten palstojen vuoksi mekaanisia menetelmiä ei voida käyttää. Tästä syystä viljelytekniikassa on otettu huomioon luonnonolosuhteiden asettamat rajoitukset (käsin tehtävät uudelleenistutukset, sadon korjaaminen käsin jne.).

Myös lajikkeiden valinnassa otetaan huomioon ympäristön ja viljelyn välinen läheinen yhteys: tuottajat ovat vuosien mittaan valinneet paikallisiin olosuhteisiin soveltuvan kasviaineksen niin kasvukauden ja säilyvyyden kuin maun ja mielihyvän perusteella.

Luonnonolot ovat olleet kokonaisuudessaan erittäin suotuisat sipulin kehittämiselle. Cévennesin viljelijöiden taitotieto näkyy monin tavoin: luonnonympäristöä on muokattu siten, että se soveltuu kyseisen tuotteen viljelyyn ja kasvia on parannettu valinnan avulla, jotta paikallisista olosuhteista saataisiin täysi hyöty.

4.7 Valvontaelin:

Nimi: Institut National de l'Origine et de la Qualité (INAO) Osoite: 51, rue d'Anjou F-75008 Paris Puhelin: (33) 153 89 80 00 Faksi: (33) 142 25 57 97 Sähköposti: info@inao.gouv.fr





Nimi: D.G.C.C.R.F. Osoite: 59, bd Vincent Auriol F-75703 Paris Cedex 13 Puhelin: (33) 144 87 17 17 Faksi: (33) 144 97 30 37 Sähköposti: C3@dgccrf.finances.gouv.fr

4.8 Merkintä: Kussakin sipulipakkauksessa on oltava etiketti, jossa mainitaan ainakin:

alkuperänimitys,

”appellation d'origine contrôlée” tai ”A.O.C” juuri ennen alkuperänimitystä tai heti sen jälkeen ilman välimainintoja,

pakkaajan nimi,

pakkauspäivä,

vastaavan erän tunnistusnumero.

(1) EUVL L 93, 31.3.2006, s. 12.